A fordítás az alábbi kiadás alapján készült:

Margaret Ann Lembo / The Essential Guide to Archangels and Saints

Originally published in 2024 by Llewellyn Publications

Woodbury, MN 55125 USA

www.llewellyn.com

Fordító

Szilágyi Eszter

Szerkesztő

Besenyő Viktória

Olvasószerkesztő

Ligeti Szilvia

Copyright © Margaret Ann Lembo, 2024

Hungarian translation © Szilágyi Eszter, 2024

Hungarian edition © Édesvíz Kft., 2025

Cover design © Édesvíz Kft., 2025

Interior illustration by the Llewellyn Art Department

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

A borítót készítette: Goart Design Bt.

Elektronikus formátum
Békyné Kiss Adrien

EPUB ISBN 978-963-507-641-3

MOBI ISBN 978-963-507-642-0

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

FIGYELMEZTETÉS

A szerző és a kiadó nem támogatja az illóolajok belső használatát és fogyasztását. Az e könyvben leírt felhasználási módok csak aromaterápiás és alkalmi külső használatra vonatkoznak, és ezek során is javasolt az elővigyázatosság. Sok illóolaj, különösen az érzékeny bőrűeknél, bőrirritációt okozhat külső alkalmazás esetén, ezért mielőtt nagyobb mennyiségben használnád valamelyiket, mindig végezz tesztet egy kisebb bőrfelületen. Az illóolajokat használat előtt mindig hígítani kell. Mielőtt bármilyen illóolajat alkalmaznál, konzultálj az orvosoddal, így biztos lehetsz abban, hogy nem indulnak be káros kölcsönhatások a már alkalmazott gyógyszereiddel vagy kezeléseiddel. Ha terhes vagy, szoptatsz, vagy teherbe kívánsz esni, konzultálj az orvosoddal, mielőtt illóolajokkal érintkeznél. Beszélj egy gyermekorvossal, mielőtt csecsemőknél, kisgyermekeknél vagy nagyobb gyermekeknél illóolajat használnál. Mindig támaszkodj a józan ítélőképességedre, amikor illóolajokkal dolgozol. A megavasodott olajokat már nem szabad felhasználni.

A könyv üzenete: vedd észre mindenben a szeretetet.
A titok a kedvességben és az együttérzésben rejlik.
Légy irgalmas magadhoz és minden lényhez.
A gyógyulás és a csoda mindenki számára elérhető.

Ez a könyv metafizikai oldalról közelíti meg
a szenteket és az angyalokat.

TARTALOM

Bevezetés

1. FEJEZET

Kapcsolat az arkangyalokkal és a szentekkel

2. FEJEZET

Az arkangyalok

3. FEJEZET

A szentek

4. FEJEZET

Jézus spirituális kapcsolatai

Összegzés

Szómagyarázat

A FÜGGELÉK: Mindennapi angyalok

B FÜGGELÉK: A védőszentek és az arkangyalok téma szerinti csoportosítása

C FÜGGELÉK: Ünnepnapok

Felhasznált irodalom

A szerzőről

Az Arkangyalok és szentek kalauzának méltatása

BEVEZETÉS

Ez a könyv arról szól, hogyan léphetsz kapcsolatba Istennel az én tapasztalatokon alapuló életszemléletemen keresztül. A kötetben található információk alapja inkább az, amit én gondolok az arkangyalok és a szentek életünkre gyakorolt erőteljes hatásáról, és kevésbé az, hogy milyen történelmi adatok állnak róluk a rendelkezésünkre.

A könyv olvasása közben örömöt tapasztalhatsz, és szenvedélyesen vágyhatsz arra, hogy kapcsolatba léphess a Szellemmel. A Felsőbb Én Szellemét és az Univerzális Életenergia Szellemét Istennek, Istennőnek, Teremtőnek és Nagy Szellemnek is nevezhetjük. Amikor Istenről beszélek, ezekre gondolok. Az arkangyalok és szentek energiájával dolgozva megőrizhetjük a kapcsolatot Istennel, és lehetőségünk nyílik rá, hogy megismerjük önmagunkat. Az önismeret elengedhetetlen ahhoz, hogy teljes, boldog és értelmes életet éljünk itt, a Földön.

Angyalokkal és arkangyalokkal több hitrendszerben is találkozhatunk. Világszerte számos kultúra közöl hasonló leírásokat az angyalok és arkangyalok látogatásairól és jelenéseiről, amikor a Földre szálltak, hogy segítsék és tanítsák az emberiséget.

Római katolikus családban születtem, így is neveltek. Ez a könyvemen is átragyog. Mivel spirituális nevelést kaptam, több spirituális filozófiát is a magamévá tettem. Fontos megjegyeznem, hogy a könyvem nem vallásos nézeteket közöl, hanem metafizikai és spirituális perspektívát nyújt, hogy minden olvasónak segíthessen.

Amióta az eszemet tudom, az angyalok a mindennapi életem részét képezték. Gyerekként éreztem a jelenlétüket, a lelki szemeimmel láttam őket, és ha féltem, vagy útmutatásra volt szükségem, a segítségüket kértem. Számomra mindennapos volt, hogy angyalt látok, vagy angyalok egy csoportját, miközben alszom, eszem, iskolába megyek, vizsgázom, vagyis olyasmit csinálok, amiket a gyerekek szoktak. Az a tudat, hogy az angyalok mindig elérhetők számomra, és mellettem vannak, segített abban, hogy boldogabb és spirituálisabb életet élhessek. Ezek a gyermekkoromban belém ivódott mély meggyőződések fontos szerepet játszottak abban, hogy azzá a spirituális beállítottságú nővé váljak, aki ma vagyok.

Miközben kutatásokat végeztem a könyvemhez, és a szentekről írtam, több emlék is felbukkant bennem. Emlékszem, általános iskolásként a brooklyni Miasszonyunk-templom  „lányos oldalán” ültem. Miközben térdeltem és imádkoztam, felnéztem egy nagy freskóra az egyik bejáratnál lévő fülkében, amely Jézust ábrázolta, töviskoronával a fején, a Szent Szívet megvilágítva. Jézus tenyeréből és szent szívéből fény áradt Szent Margit Máriára. Erről a szentről kaptam a nevemet, mert az ünnepe közel esik ahhoz a naphoz, amikor születtem.

Nyáron, miközben a könyvemet írtam, találtam egy kekszesdobozt, ami még az anyámé volt. Skapulárék, érmék és szentkártyák voltak benne. A skapulárék többségét Stock Szent Simonnak és a kármelhegyi Boldogasszonynak szentelték. Az érmék között volt egy csodatévő medál a brooklyni Lisieux-i Szent Teréz kegyhelyről, a Claver Szent Péter-templomból, valamint más érmék, melyeket a boldog halál kegyelmének biztosítására szenteltek.

A szent kártyákat az elhunytakért tartott virrasztáson vagy a temetésen osztják ki. Anyám szent kártyái között ott volt az ima a kármelhegyi Boldogasszonyhoz, Szent Margit imája Jézus szent szívéhez, valamint olyan kártyák, amelyek a Prágai Kis Jézust, Cabrini Szent Franciskát, Szent Rókust és Szent Mihály arkangyalt ábrázolták. Más imakártyák a felmenőim életének állítottak emléket, néhányuk olasz nyelven íródott, még az 1900-as évek elején.

A látomásokat és az intenzív öröm érzését megtapasztaló szentek és szent emberek létezésének vigasztaló hatása és az az erőteljesen spirituális közeg az Istenhez való közelség érzésével megalapozta spirituális életemet. Lenyűgöző, milyen sok szentet ismerhetünk meg. Ez a könyv azokat mutatja be, akikhez a leggyakrabban fordulok segítségért.

Kapcsolat az arkangyalokkal és a szentekkel

Isten azért teremt angyalokat és arkangyalokat, hogy segítse a halandók fejlődését. Olyan segítőkről van szó, akik bevilágítják az utunkat, és segítenek felidézni azokat a megállapodásokat, amelyeket még a születésünk előtt kötöttünk.

Az angyalok szolgálók és hírnökök. Közvetítenek az Isten-Istennő-Teremtő és az emberek között. Ők is fénylő fénylények, az emberek láthatatlan támogatói. Kérésünkre segítenek nekünk a mindennapi ügyeink intézésében, megkönnyítve az élet hétköznapi feladatait, hogy fejlődhessünk, és figyelmünket a spirituális életünkre irányíthassuk. A segítségkérések olyan fohászok és imák, amelyeket hangosan vagy gondolatban mondhatunk el.

Az arkangyalok se nem férfiak, se nem nők. Személyes tapasztalataink során az angyalokat vagy nőnek, vagy férfinak látjuk vagy érezzük. Ez a személyes preferenciánkon múlik. A nemük nem lényeges, az azonban igen, hogy arra hangolódjunk rá, amit természetesnek érzünk, vagy aminek értelmét látjuk. Gábriel arkangyal például számomra inkább nőies rezgéssel rendelkezik. Amikor kapcsolatba lépek vele, ő Gabriella arkangyal, nem pedig Gábriel. Ettől függetlenül az összes angyal és arkangyal androgün, tehát nincs nemi identitásuk. Végső soron nem ez számít, amikor felvesszük egy angyallal a kapcsolatot. Sokkal fontosabb, milyen szerepet tölt be az életünkben.

Az arkangyalok a Földhöz legközelebb álló isteni hírnökök. Az a feladatuk, hogy a Földdel dolgozzanak, elsősorban az emberekkel, valamint az állatokkal, a növényekkel és a kövek birodalmával. Isteni intelligenciával rendelkező fénylények. Bár a történelem során a művészek szárnyas, lepelbe öltözött emberként ábrázolták őket, tulajdonképpen fénnyel, színnel és rezgéssel rendelkező entitások. Az álmokban és a jelenésekben azért jelennek meg szárnyas emberként, hogy könnyedséget és kényelmet biztosítsanak, elengedjük a félelmünket, és meghalljuk az isteni hírnökök által hozott üzenetet.

A szentek kivételesen spirituális életük miatt tűntek ki a többi ember közül. Közel voltak Istenhez, és csodákat vittek véghez. Bár számos vallásos filozófiában találkozhatunk szentekkel, ez a könyv abban segít, hogy a keresztény történelmen alapuló csodálatos szentekkel léphess kapcsolatba. A szentek jóindulatúak, kedvesek, jót tesznek másokkal és a világgal. Példaképek és jó tanítók. Amikor segítséget vagy útmutatást kérsz fohász vagy ima formájában, a szentek közbenjárásáért esdekelsz.

A szentekre jellemző a nagylelkűség, a becsületesség, a szeretetteljes kedvesség, a hűség és az őszinteség. Bölcs emberek, akik spirituális erővel segítenek az emberiségnek.

Nem szükséges szélsőséges viselkedést tanúsítanunk ahhoz, hogy magunkévá tegyük egy szent pozitív vonásait. Sok szent nemesi családból származott, és lemondott a vagyonáról, mindenét arra fordítva, hogy segítsen a kevésbé szerencséseken. Ez nagyon nemes tett, de nem hiszem, hogy mindenedet oda kellene adnod másoknak. Inkább meg kell tanulnod kiegyensúlyozottabban közelíteni a jótékonykodáshoz, és ezeket a tanításokat a személyes haladásodra és a spirituális fejlődésedre kell fordítanod.

Gábriel, Mihály és Rafael arkangyalokat gyakran nevezik szentnek, ami zavart kelthet; a szentek ugyanis emberek, akik a Földön éltek, az arkangyalok pedig spirituális lények, akik nem születtek le. A Bibliában is találunk olyan részleteket, amelyekben szentnek nevezik ezt a három arkangyalt. Tisztázzuk: Gábriel, Mihály és Rafael arkangyalok.

Az arkangyalokkal és a szentekkel könnyű kommunikálni. Képzeld azt, hogy az energiájuk ott áll vagy ül hozzád közel, és odafigyel az érzéseidre, a félelmeidre, a reményeidre és az álmaidra. Használd a fantáziádat, és aktiváld a manifesztálóképességedet. Tarts a kezedben egy kristályt, és lélegezz be valamilyen illóolajat, hogy felerősítsd az angyalokkal folytatott interakciót. Ezután mondd el az angyaloknak, milyen formában szeretnél tőlük segítséget és támogatást kapni.

Ez a könyv segít megfogalmazni, mit akarsz, hogy világosan fejezhesd ki magad. Légy olyan egyértelmű és konkrét, amennyire csak lehetséges, majd egészítsd ki a fohászodat a következő a mondattal: „Ez, vagy valami ennél is jobb váljon valósággá.”

Segítség az isteni hírvivőktől

Könyvemben bemutatom az arkangyalokat és a szenteket. A függelékekben könnyen megtalálod, kit kell segítségül hívnod. Szólítsd magadhoz az arkangyalokat és szenteket, amikor illóolajos keverékeket vagy kristályokból és kövekből álló kompozíciókat készítesz.

Akár tudatában vagy, akár nem, minden pillanatban több láthatatlan segítő is körülvesz. Képzeld el őket, vagy tudatosítsd, hogy láthatatlan segítők nagy csapata áll készen arra, hogy segítsen neked. Vigyáznak rád, inspirálnak, és irányítanak életed útján. A nap 24 órájában veled vannak, akár alszol, akár ébren vagy. Csak egy gondolatnyira vannak attól, hogy tudatosítsd őket.

Az angyalok és a szentek számos spirituális tradícióban egyedi rezgéssel rendelkeznek, és kérésre energetikai támogatást nyújtanak nekünk. Mivel az embereknek szabad akaratuk van, az arkangyalokat és szenteket kérni kell, ha azt akarjuk, hogy beavatkozzanak az érdekünkben.

Ezeknek a spirituális lényeknek a személyisége és minősége pozitív rezgéseket ad a spirituális életedhez. Az arkangyalok és a szentek légiói misztikus kapcsolatban állnak a könyvben bemutatott illóolajokkal. A szeretet, a fény és a jóllét lényei a spirituális kísérőiddé válhatnak, miközben megpróbálsz boldogulni földi életedben.

Ez a könyv huszonhat arkangyallal és harminckét szenttel ismertet meg, valamint azokkal a Jézust körülvevő emberekkel, akik a földi ittléte alatt vele voltak. A „Jézus spirituális kapcsolatai” című fejezetet Szűz Máriának, Jézus földi apjának, Szent Józsefnek, nagyanyjának, Szent Annának és a tizenkét apostolnak szenteltem.

Ahogy korábban már említettem, több szenttel is kapcsolatba léphetünk. Én azokat választottam ki a könyvemhez, akikkel a leginkább együtt rezonálok. Megtudod majd, mely arkangyalokat és szenteket hívhatod segítségül, hogy kiegyensúlyozott életet teremts magadnak. Az angyali birodalom csak az engedélyedre vár, hogy segíthessen neked.

Akár szentet, akár arkangyalt szólítasz meg, kérned kell a segítséget. Válaszolnak a gondolataidra, ha azt kívánod, hogy segítsenek. Fontold meg, milyen típusú támogatásra van szükséged, vagy milyen típusúra vágysz. Határozd meg, hogy az élet melyik területén szeretnél segítséget. Ezután kérd meg a kiválasztott arkangyalt vagy szentet, hogy irányítson és inspiráljon annak érdekében, hogy elérd a célodat. Használd a könyvben javasolt kristályokat, illóolajokat, színeket és megerősítéseket, amelyek az adott entitáshoz tartoznak, egészen addig, amíg észre nem veszed, hogy a kérésed meghallgattatott.

Onnan fogod tudni, ha válaszoltak a kérésedre, hogy azt veszed észre: már nem érzel késztetést, hogy magaddal hordj bizonyos köveket, vagy nem ismétled olyan gyakran a megerősítéseket. Amennyiben már nem a fohászaidra, a megerősítéseidre és az illóolajaidra koncentrálsz, az valószínűleg azt jelenti, hogy a kérésed beépült az életedbe. Továbbléphetsz, és az életed egy másik területére irányíthatod a figyelmedet.

Hogyan használd ezt a könyvet?

A következő oldalakon megismerheted azoknak a fénylényeknek a nevét és titulusát, akik türelmesen várnak az engedélyedre, hogy segíthessenek neked a földi életben. A szentek is tovább szolgálják az embereket. Minden angyalt, arkangyalt és szentet a hozzá tartozó kővel, színnel, csakrával és illattal együtt mutatok be.

Ezek a társítások kiegészítő eszközök, amelyekkel felerősítheted az imádat vagy a fohászodat, mert elősegítik, hogy fókuszált maradj, és tisztán lásd a kívánt eredményt. Használj köveket, illóolajat, mala gyöngyöket, rózsafüzért, vagy a kedvenc eszközödet, hogy az elméd a vágyadra koncentrálhasson. Annak érdekében, hogy az ajtók nyitva maradjanak a mennyei, felsőbb tudat előtt, mindig tudatosítsd azt a szándékodat, hogy „ez vagy valami ennél is jobb váljon valósággá”. Alkalmazd az általam bemutatott fohászt, vagy alkosd meg ez alapján a sajátodat. Minden angyal esetében ismételgesd a megerősítést, hogy növeld a pozitív eredmény lehetőségét.

Íme egy terv, amely segít elkezdeni az angyalokkal való kapcsolatfelvételt:

Először is, válaszd ki azokat az angyalokat, arkangyalokat és/vagy szenteket, akiktől segítséget vársz az általad megfogalmazott céllal kapcsolatban. Ezután írd meg fohászodat a kiválasztottaknak. Ez legyen egyszerű és tömör. Minden arkangyalnál és szentnél találsz majd egy javasolt fohászt. Miközben írsz, valamint az ezt követő manifesztálási napokban, hetekben vagy hónapokban tartsd a közeledben a javasolt követ. Hordd magaddal a zsebedben, vagy viseld ékszerként, például gyűrűben, fülbevalóban vagy karkötőn. Használj illóolajokat a megadott illatokkal vagy aromás jegyekkel, hogy aktiváld a szaglóérzékedet. Ez még inkább elősegíti, hogy felismerd a kívánt cselekedetet. Viselj egyet vagy többet azokból a színekből, amelyek az éppen szolgálatban lévő arkangyal(ok)hoz és szent(ek)hez kapcsolódnak. Vizualizáld, ahogy a megszólított angyalok és a hozzájuk tartozó arkangyalok vagy szentek elindítják a folyamatot. A vizualizáció a siker egyik legfontosabb eleme. Ismételgesd a megerősítő mondatot, ezzel is támogatva a szándékod megvalósulását.

Végül kérd meg az angyalaidat, hogy segítsenek elérni a céljaidat. Ezek az úgynevezett „mindennapi angyalok” speciális energiával, különleges „munkaköri leírással” rendelkeznek. Hozzáadhatnak egy kis angyali támogatást ahhoz a munkához, amit az angyalokkal és a szentekkel végzel, hogy átalakítsák a valóságodat, és megváltoztassák az életedet. A könyv végén található A függelékből megismerheted, hogyan segíthetnek téged a mindennapi angyalok. Részletesebben a The Essential Guide to Everyday Angels című könyvemben olvashatsz a témáról.

A manifesztáció alapja a vizualizáció, bármire vágyik is a szíved. Képzeld el úgy az életedet, mintha már most is létezne az általad vágyott helyzet, mert amire fókuszálsz, az valósággá válik. A gondolatok, szavak és érzések tudatosítása fontos a körülményeink tudatos megteremtéséhez.

Ebben a folyamatban az arkangyalok és szentek fognak kísérni, a folyamatban azonban te vagy a legfontosabb. A megszólított spirituális lények lesznek a személyes testőreid. Delegáld a feladatokat, és irányítsd úgy a csapatodat, hogy segítsenek a céljaid és az álmaid elérésében. Ők fogják kikövezni az utat előtted, hogy megteremthesd azt az életet, amit szeretnél, és amit megérdemelsz.

Kristályok, színek és csakrák

Az egyes arkangyaloknál vagy szenteknél megnevezett kristályok, színek és csakrák segítségével még jobban összpontosíthatsz, és felébresztheted mentális, érzelmi és/vagy spirituális tudatosságodat. Gondolkozz el azon, hogyan viszonyulsz azoknak az arkangyaloknak vagy szenteknek a kristályaihoz, színeihez és csakráihoz, akikkel dolgozol.

Kristályok

Használd a javasolt kristályokat és köveket egyfajta csillogó eszközként, hogy kitartóan az arkangyalokhoz és szentekhez intézett szándékaidra és kéréseidre koncentrálhass. Többféle módon is beépítheted a köveket a mindennapi életedbe. Ahhoz, hogy a kristályok hatékonyak legyenek, fogalmazz meg egy szándékot, amely összhangban áll azzal, amiért megszólítottál egy konkrét arkangyalt vagy szentet. Helyezz el egyet vagy többet a javasolt kövekből a zsebedben vagy az asztalodon. Viseld a kristályokat és a köveket ékszerekben vagy dekoratív kiegészítőkön, hogy erősebben összpontosíthass, és növeld a figyelmedet. Készíts egy kristályrácsot vagy egy kis kőoltárt, amely emlékeztet a kitűzött célodra.

A kristályok használati lehetőségeiről több könyvemben is olvashatsz, egyebek közt a The Essential Guide to Crystals, Minerals and Stones címűben.

Színek és csakrák

Használj olyan színt, amely a rezgését tekintve összhangban áll azzal az arkangyallal, szenttel és életterülettel, akivel és amivel dolgozni akarsz. Ha ezt a színt viseled vagy egyéb módon használod, jobban összpontosíthatsz arra, hogy tudatosítsd magadban, melyik szenttel vagy angyallal dolgozol egy adott helyzetben. Ezek a színek azokkal a csakrákkal is összekötnek, amelyek támogatják az életednek azt a területét, amin dolgozni akarsz. A színek tudatosabbá tesznek, mert valahányszor meglátod a választott árnyalatot, még jobban megerősíted a szándékodat. Ha a fókuszálás eszközeként használsz egy színt, könnyebben koncentrálsz majd az elérni kívánt célra.

1. ábra: Csakrák

Íme a csakrák rendszerének rövid áttekintése:

Gyökércsakra

Szín: Vörös

Itt lakozik az alapvető fizikai természeted, beleértve az alapvető túlélési szükségleteket, amilyen az étel, az otthon, a víz, a pénzügyi siker és bőség, illetve a fizikai vitalitás iránti szükséglet. A motiváció, a figyelem és a földelés kulcselemei ennek a csakrának.

Szakrális vagy köldökcsakra

Szín: Narancssárga

Itt lakozik a kreativitás, a cselekvés és a megvalósítás képessége, valamint az ösztönös megérzések. Ez az a központ, ahol az energiád életre hívja a valóságodat.

Napfonatcsakra

Szín: Sárga

Ez a csakra felelős az önértékelésedért és azért a bátorságért, hogy megvalósítsd a benned rejlő lehetőségeket. Az étel és az élet megemésztése fontos aspektusa az itt rejlő energiának, és annak, ahogyan az élethez viszonyulsz.

Szívcsakra

Szín: Zöld és rózsaszín

A szívcsakra a szeretetre, a kedvességre, az elfogadásra és az együttérzésre összpontosít. Ez a csakra a híd, amely összeköti a mennyet a földdel, és összekapcsol téged az áldásokkal és a jólléttel.

Torokcsakra

Szín: Világoskék vagy türkiz

A torokhoz tartozik a kommunikáció. Ez a csakra segít kifejezni magad, támogatja, hogy meghalljanak, és azt, hogy te is jól hallgass. Ez a központ segít neked egyesülni a szándékoddal és az isteni időzítéssel.

Harmadikszem-csakra

Szín: Indigókék

A harmadik szemed az agyad közepén található, itt lakozik az intuíció, és az a képesség, hogy hallgass a belső tudásodra.

Koronacsakra

Szín: Fehér, arany és lila

Ennek a csakrának az energiáját a mentális tisztánlátás, a spirituális kapcsolódás és az Istennel való személyes kapcsolatod határozza meg.

Illóolajok

Minden arkangyal és szent bemutatásánál javaslok majd neked olyan illóolajokat, amelyek felébresztik a tudatosságodat, és erősítik a végső eredményre fordított figyelmedet. Amikor illóolaj-keveréket készítesz, ne felejtsd el, hogy a víz emlékezik, magába zárja a gondolatainkat és az imáinkat. Amikor megáldott vagy meghatározott szándékkal felruházott vizet adsz a javasolt illóolajokhoz, felerősíted az imádat, és egy erős fénysugáron küldöd el a fohászodat.

Az aromaterápia fontos része a Föld ajándékainak. Az illóolajok kinyerése virágokból, növényekből, fakérgekből és gyökerekből egyfajta magasabb szintje a kerttel és a természettel való kapcsolatnak. Indulj el a mentális, érzelmi és fizikai egészség irányába a föld kincseinek erejével!

Egyes szentek illatot árasztanak. Ezt a szentség illatának nevezik. Az illat az illető halál előtti vagy utáni személyétől vagy jelenlététől származik. Avilai Szent Teréz állítólag mennyei illatokat árasztott a halálakor. Lisieux-i Szent Teréz testéből rózsaillat áradt, ami még kilenc hónappal a temetése után is érezhető volt. Pio atya stigmái, sebei a rózsa és a pipadohány keverékének illatát árasztották.

Mária Magdolna a parfümkészítők védőszentje: ő volt az a nő, aki egy alabástromedényt tartott, amely tele volt nárdusolajjal, s ezzel a folyadékkal kente be férje, Jézus lábát, hogy enyhítse a verések és a keresztre feszítés fájdalmait.

Az illóolajok hatással vannak a memóriánkra, a belső békénkre, a regenerációnkra és a gyógyulásunkra. Illóolajat használhatsz testi panaszokra, például légzési nehézségekre, a mentális egészséged fokozására, érzelmi problémák, például szomorúság vagy szégyen enyhítésére, és a spirituális gyakorlataid elmélyítésére.

Az önismereted szempontjából is fontosak lehetnek: aromaterápiával és az egyes illatok kristálytársaival hozzáférhetsz a memóriabankodhoz és a berögzült meggyőződéseidhez. Feltárhatod a testedben, az elmédben vagy a szellemedben felgyülemlett érzelmeket és érzéseket egy olyan életszakaszban, amikor elakadást érzel, de nem tudod, mi az oka. Egy gyermekkori érzelmi esemény felidézését támogathatja például a nyírfa, a vanília vagy a fahéj illata. Az egyik illat melegséggel és vigasszal áraszthat el, míg egy másik szorongást és félelmet válthat ki belőled. A cél az, hogy emlékezz az érzést kiváltó forrásra, pontos eseményre vagy eseménysorozatra, hogy elengedhesd és meggyógyíthasd, majd továbbléphess, megszabadulva azoktól a kötelékektől, amelyek fogva tartanak.

Amikor a javasolt illóolajokat felviszed valahová vagy párologtatod, aktiválod a szaglóidegedet, és jelzed az agyadnak és az energiatestednek, hogy angyali segítséggel fogod megvalósítani a szándékaidat. Az agy limbikus rendszerének (az érzelmekkel és emlékekkel foglalkozó részének) illattal történő aktiválása egy újabb eszköz a tudatos gondolkodáshoz.

Az illóolajokat mindig az aromaterápiára vonatkozó irányelvekkel összhangban alkalmazd! Az olyan szakmai szervezetek, mint az Amerikai Holisztikus Aromaterapeuta Szervezet (National Association of Holistic Aromatherapy, NAHA) és az Aromaterapeuták Nemzetközi Szakmai Szövetsége (International Federation of Professional Aromatherapists, IFPA), a weboldalukon közzéteszik az illóolajok használatára vonatkozó biztonsági szempontokat és irányelveket. The Essential Guide to Aromatherapy and Vibrational Healing című könyvemben részletesen olvashatsz az illóolajokról.

Csillagjegyek

Az asztrológia művészet és tudomány. Az asztrológusok egyfajta tervrajzként használják a bolygók csillagjegyekben és zodiákusházakban való elhelyezkedését, hogy segítsenek másoknak jobban megismerni önmagukat. Tanulmányozzák a Nap, a Hold és a bolygók állását, valamint azok kapcsolatait, hogy támogassák az önismeretet és a személyes fejlődést. Az arkangyalokkal is kapcsolatba hozhatók bizonyos csillagjegyek vagy asztrológiai hatások.

Fontos megemlítenem, hogy nem minden szentnél tüntettem fel csillagjegyet. Az arkangyalokat égi munkájuk alapján kapcsoltam össze az asztrológiai jegyekkel. Ezek a felismerések több mint három évtizedes kutatásom eredményei, az információkat asztrológusoktól és különböző hagyományok tanulmányozása révén szereztem.

Azt se felejtsd el, hogy a személyes születési ábránkban (a születési ábra egy térkép, és azt mutatja, hol helyezkedtek el a bolygók a születésünk pillanatában) nem csupán egyetlen asztrológiai hatás mutatkozik, pedig az emberek többsége legfeljebb a Nap-jegyét ismeri.

Az arkangyalok és a csillagjegyek közti kapcsolat megértése számos előnyt tartogathat. Fontos, hogy ismerd a csillagjegyedhez kapcsolódó tulajdonságokat és azt az arkangyalt, akit segítségül hívhatsz, amikor útmutatásra van szükséged a fejlődésed érdekében.

Támogató mindennapi angyalok

Az arkangyalokhoz és a szentekhez mindennapi angyalok is kapcsolódnak, a spirituális kapcsolat újabb elemeiként. A mindennapi angyalok magas rangú hírnökök. Különleges adottságokkal rendelkeznek, amelyek segítik őket az élet kihívásai vagy segítségkérések esetén. A mindennapi angyalok a kérésedre segítenek neked. Kifejezetten kérned kell az útmutatásukat, mert csak akkor avatkozhatnak közbe. Fogalmazz olyan konkrétan, amennyire csak lehetséges. A mindennapi angyalok azért vannak itt, a Földön, hogy segítsenek neked, ha egy konkrét, az isteni tervvel összhangban lévő céllal kapcsolatban szólítod meg őket.

Isteni útmutatás

Az isteni útmutatás jóslatként segítheti önismeretünket és önmegvalósításunkat a személyes fejlődés és a spirituális ébredés érdekében. Minden arkangyal vagy szent bemutatásánál olvasd el az erről szóló részt, és gondolkodj el, hogyan kapcsolódik az életed jelenlegi időszakához.

Fohászok és imák

A fohász az ima egyik formája; komoly kérés arra vonatkozóan, hogy valami történjen meg, alakuljon át vagy változzon meg. Ezeket a fohászokat az élet egy bizonyos területéhez rendelt angyalokhoz intézhetjük. Nagyon hatásos, ha Istent nevezed meg a fohászod fő címzettjének, az angyalokat, arkangyalokat és szenteket pedig további címzettként választod ki. Az angyalok végül is hírnökök az emberek és Isten között, a szentek pedig bizonyítottan képesek csodát tenni.

Egyes fohászokat írásban is megfogalmazhatunk. Bár nem szükséges leírni az imáinkat, ha írásba foglaljuk az adott angyalhoz és szenthez intézett fohászunkat, gyakran jobban tisztázódnak és körvonalazódnak a cél vagy az állapot eléréséhez szükséges lépések. A leírt fohászok még hatékonyabbak, ha levél formájában készülnek. Gondolataid és az írás folyamata még közelebb viszi fohászodat a megvalósuláshoz. Fohászod megvalósulása azt jelenti, hogy a szavaid és a gondolataid fizikailag, mentálisan, érzelmileg és spirituálisan is valósággá válnak.

A manifesztáció az ima aktív formája. Amikor arra kéred az angyalokat, hogy legyenek társteremtők és segítők a csapatodban, tudatos figyelemmel ruházod fel a szándékodat, hogy ráhangolódj Istenre. A meditáció és a fohász az ima passzív formája: ülni kell, várni, hallgatni és fejlődni. Mondd el hangosan vagy ismételgesd gondolatban a könyvben található fohászokat.

A fohász olyan, mint egy hivatalos írásos kérvény, amit emberek írnak alá, arra kérve egy hatóságot, hogy tegyen konkrét lépéseket. Bár nem szükséges írásban megfogalmaznod a fohászt, katartikus része lehet a naplóírásnak és a szemlélődő gondolkodásnak. Ugyanolyan hatásos eredményeket érhetsz el akkor is, ha felolvasod és ismételgeted a fohászt. Az arkangyaloknál és a szenteknél felsorolt fohászok célja az, hogy inspirációt meríthess belőlük, amikor készen állsz segítséget és útmutatást kérni. Úgy beszélj a szentekkel és az arkangyalokkal, mintha a legjobb barátoddal vagy egy nagyon közeli családtaggal beszélnél. Az angyalok kötelesek közvetíteni az emberek és Isten között. Hogy elvégezzék ezt a kötelességüket, kérni kell őket. Imádkozz, kérd meg valamire ezeket az isteni lényeket, és hagyd, hogy segítsenek neked!

Megerősítések

A megerősítések pozitív kijelentések, amelyek segítségével megváltoztathatod a gondolataidat és a szándékaidat a kívánt eredmény vagy cél érdekében. Ismételgesd az adott arkangyalhoz és szenthez tartozó pozitív megerősítéseket, hogy figyelmedet a pozitív változások felé tereld, ezek a gondolatok ugyanis gyengítik a negatív, önszabotáló hiedelmeket. Párosítsd a megerősítéseket egy általad választott csillogó kővel és színnel. Miközben beszippantod az olaj illatát, vagy ránézel a választott kőre és színre, idézd fel a megerősítést. Ezek a megerősítések úgy vannak megfogalmazva, hogy minden szinten támogassanak téged: mentálisan, érzelmileg, fizikailag és spirituálisan egyaránt.

A hét arkangyal

A hét arkangyalra vonatkozó hivatkozások különböző vallási és ősi szövegekben is megtalálhatók. A hét arkangyal a korai zsidó irodalomban is felbukkan. Úgy említik őket, mint azokat az angyalokat, akik közvetlenül szolgálják Istent. Az arkangyalok neveinek írásmódja változó. Egy arkangyalnak néha több neve is szerepel ebben a könyvben. Hogy mennyire fontos a helyes írásmód? Nem annyira, mint az, amit az arkangyal képvisel. Mennyire fontos, hogy egy angyalt a hét arkangyal egyikeként tartsunk számon? Azt mondanám, hogy ez már fontosabb, mert azt jelenti, hogy szent és bölcs emberek nagyon magas rangú spirituális lényként, isteni hatalommal rendelkező entitásként tartották számon. A hét arkangyal a következő:

• Mihály arkangyal: A védelmező

• Gábriel arkangyal: Az isteni hírvivő

• Rafael arkangyal: A fizikai betegségek gyógyítója

• Uriel arkangyal: Az isteni erő oszlopa

• Jophiel arkangyal: Az örömöt adó

• Chamuel arkangyal: A béke záloga

• Zadkiel arkangyal: Az életutak irányítója

A tizenkét arkangyal

A keleti ortodox egyház és a bizánci hagyományú keleti katolikus egyház hét arkangyalt tisztel, és néha egy nyolcadikat is megemlít. Ezek az arkangyalok Mihály, Gábriel, Rafael, Uriel, Jehudiel, Barachiel, Jeremiel és néha nyolcadikként Azrael.

E könyvemben úgy hivatkozok minden arkangyalra, mint a hét arkangyal egyikére. De ha utánaszámolnál, nem jönne ki a hetes szám. Az arkangyalok pontos számánál sokkal fontosabb, hogy a fő feladatuk Isten hírnökének lenni, és az ő kívánságait teljesíteni.

Erre a tizenkét fő arkangyalra szoktam hivatkozni: Ariel, Chamuel, Gábriel, Jophiel, Metatron, Mihály, Rafael, Raziel, Sandalphon, Thuriel, Uriel és Zadkiel. Egyesek Hanielt, Jeremielt és Raguelt is idesorolják.

Számít vajon, melyik arkangyalt soroljuk a legfontosabb tizenkettő közé? Nem igazán, legalábbis az én nézőpontomból nem. Sokkal fontosabb, hogyan léphetsz kapcsolatba ezekkel a spirituális lényekkel, akik közel állnak Istenhez. Ők Isten hírnökei, közted és Isten között közvetítenek.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen